**Obavijest o upisima u dječje vrtiće za pedagošku godinu 2025/2026**

Od 16. do 27. svibnja 2025. godine podnose se prijave za upis djece u dječje vrtiće na području grada Pula-Pola za pedagošku 2025./2026. godinu.

Prijave se podnose putem gradskog sustava eVrtići na poveznici:

<https://evrtici-javno.pula.hr/zahtjev>

Online upisi biti će aktivni od 16.05.2025. od 9,00 sati i trajat će do 27.05.2025. do 18,30 sati.

Roditelji/skrbnici za jedno dijete mogu predati samo jedan zahtjev i odabrati četiri prioritetna izbora vrtića na području grada Pula-Pola.

Pozivaju se svi roditelji/skrbnici da prije ispunjavanja prijava prouče upute o upisima.

Upute za korištenje sustava možete pronaći na sljedećoj poveznici

<https://www.pula.hr/hr/gradska-uprava/upravni-odjeli-i-sluzbe/upravni-odjel-za-drustvene-djelatnosti-i-mlade/evrtici/>

Za roditelje/skrbnike koji nisu u mogućnosti samostalno ispuniti zahtjev isto će moći učiniti uz pomoć administratora na upisnim mjestima svakim radnim danom od 9-12 a utorkom 20.05.2025. i 27.05.2025. u vremenu od 15,30-18,30.

Popis upisnih mjesta objavljen je u Pozivu za upise

Na upisno mjesto obavezno sa sobom ponijeti osobnu iskaznicu. Prilikom upisa na upisnom mjestu roditelji/skrbnici su dužni potpisati Privolu za obradu osobnih podataka i priložiti dokumentaciju.

Rok za objavu rezultata bodovanja po pristiglim zahtjevima za upis u dječje vrtiće je 15 dana od isteka roka za podnošenje prijava.

Rezultati bodovanja objavit će se na oglasnim pločama dječjih vrtića, službenim web stranicama dječjih vrtića te službenim web stranicama Grada Pula-Pola.

Rezultatima bodovanja omogućuje se podnositeljima zahtjeva kontrola ispravnosti unesenih prioritetnih izbora dječjih vrtića i dodijeljenih bodova.

Roditelji/skrbnici mogu izjaviti prigovor na rezultate bodovanja u roku od pet (5)  dana od objave. Prigovor se podnosi Upravnom vijeću dječjeg vrtića koji je odabran kao prvi izbor, putem Povjerenstva.

Rješenje o prigovoru donosi Upravno vijeće dječjeg vrtića u roku od 15 dana od isteka roka za podnošenje prigovora.

Nakon isteka roka za podnošenja prigovora i donošenje rješenja po prigovorima, Povjerenstvo utvrđuje Listu reda prvenstva upisa u dječji vrtić (Konačna lista) koja će biti objavljena na oglasnim pločama dječjih vrtića, službenim web stranicama dječjih vrtića te službenim web stranicama Grada Pule.

Ukoliko bude bilo potrebno (a najčešće radi dodatnog utvrđivanja potreba djeteta), Upisno će povjerenstvo tijekom provođenja upisa na razgovor pozvati roditelje i dijete.